b'\n_START_ARTICLE_\nKafrovec\n_START_SECTION_\nOpis\n_START_PARAGRAPH_\nKafrovec je drevo, ki zraste do 15 metrov v vi\xc5\xa1ino. Listi drevesa so usnjati, po zgornji strani svetlo zeleni in _NEWLINE_jaj\xc4\x8dasti s koni\xc4\x8dastim vrhom. Na veje so name\xc5\xa1\xc4\x8deni premenjalno, imajo pa tri izrazite listne \xc5\xbeile. Mladi listi\xc4\x8di so rde\xc4\x8dkaste barve. _NEWLINE_Cvetoovi so zdru\xc5\xbeeni v pakobule in po\xc5\xbeenejo v zalistju. Barva drobnih cvetov je bela do rumeno bela. Iz oplojenih cvetov se razvijejo plodovi v obliki drobnih jagod premera do 10\xc2\xa0mm, ki ob dozoritvi postanejo rde\xc4\x8de vijoli\xc4\x8dne barve.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nKafrovec uspeva v tropskem in subtropskem podnebju, razmno\xc5\xbeuje pa se s semeni ali potaknjenci. V vseh delih drevesa so eteri\xc4\x8dna olja, ki imajo zna\xc4\x8dilen vonj. V koreninah se ta olja kopi\xc4\x8dijo v posebnih votlinicah. Drevo \xc5\xbee od nekdaj gojijo prav zaradi teh olj, ki so jih v preteklosti pridobivali iz posekanih dreves, danes pa jih pridobivajo iz vseh delov rastline. _NEWLINE_Olja, pridobljena iz kafrovca so se nato uporabljala v industriji celuloida, brezdimnega smodnika ter kot sredstva za odganjanje parazitov in kot insekticid. Poleg tega je bil kafrovec v preteklosti pomemben v kulinariki. Eteri\xc4\x8dna olja so uporabljali pri izdelavi sla\xc5\xa1\xc4\x8dic. Tako so na Kitajskem v \xc4\x8dasu dinastije Tang (618 - 907) s kafrovcem dodajali okus nekak\xc5\xa1nemu sladoledu. V stari andaluzijski kuharici iz 13. stoletja pa so na\xc5\xa1li tudi recept za meso z jabolki, za\xc4\x8dinjeno s kafro in mu\xc5\xa1katom . Iz 13. stoletja izvira tudi recept za datelje z medom, za\xc4\x8dinjene s kafro. Kafra je kot za\xc4\x8dimba v Evropi izgubila pomen do renesanse. Poleg tega se je kafrovec pogosto uporabljal tudi v ljudskem zravilstvu._NEWLINE_Danes ima kafrovec poseben pomen le \xc5\xa1e v kulinariki Indije, kjer je poznan pod imenom Pachha Karpooram (dobesedni pomen zelena kafra ali surova kafra po tamilsko). _NEWLINE_V hindujskem obredu puja kafro \xc5\xbegejo v posebnih obrednih \xc5\xbelicah pri izvajanju aartija. _NEWLINE_Vejice in liste kafrovca uporabljajo tudi v se\xc4\x8duanski kuhinji za prekajevanje in pripravo race po zhangchajsko.\n_START_SECTION_\nInvazivna vrsta\n_START_PARAGRAPH_\nKafrovec so v Avstralijo prinesli leta 1822 kot okrasno drevo za parke in vrtove. V primernem podnebju se je drevo nenadzorovano raz\xc5\xa1irilo in je v Queenslandu in osrednjem ter severnem delu New South Walesa postalo invazivna vrsta, ki ogro\xc5\xbea naravni ekosistem. Kafrov\xc4\x8dev velik koreninski sistem namre\xc4\x8d v omenjenih podro\xc4\x8djih uni\xc4\x8duje re\xc4\x8dne bregove ter komunalno infrastrukturo. Listi kafrovca vsebujejo tudi veliko ogljika, ki onesna\xc5\xbeuje vodo in ogro\xc5\xbea njen ekosistem. Olja iz odmrlega listja tudi onemogo\xc4\x8dajo reprodukcijo drugih drevesnih vrst, hitro \xc5\xa1irjenje semen pa prav tako ogro\xc5\xbea druge drevesne vrste v Avstraliji. S plodovi se namre\xc4\x8d hranijo ptice, ki s svojimi iztrebki hitro \xc5\xa1irijo semena kafrovca. Kafrovec je tako ponekod \xc5\xbee ogrozil populacijo evkaliptusa, ki je glavni vir prehrane za ogro\xc5\xbeene koale v vzhodnih delih Avstralije.'